# Csongrád Város Jegyzőjétől „M”

Témafelelős: dr. Barcsi Judit

Száma: Önk/61-1/2021

***ELŐTERJESZTÉS***

**Csongrád Városi Önkormányzat Képviselő-testületének**

**2021. június 23-ai ülésére**

**Tárgy:** A települési szilárdhulladékkal kapcsolatos közszolgáltatásról szóló 11/2014. (VII. 16.) önkormányzati rendelet módosítása

# Tisztelt Képviselő-testület!

# 2021. július 1. napjától az előterjesztés mellékletét képező, az FBH-NP Nonprofit Kft. által megküldött tájékoztató szerint változik meg a zöldhulladék-szállítás rendje Csongrádon, így a települési szilárdhulladékkal kapcsolatos közszolgáltatásról szóló 11/2014. (VII. 16.) önkormányzati rendelet (a továbbiakban: rendelet) módosítása szükséges, az alábbiak szerint:

A rendelet 10.§ (1) bekezdése helyébe a következő rendelkezés lép: *„A családi házas ingatlanhasználó a szerves anyagtartalmú hulladékot, valamint a legfeljebb 70 cm hosszúságú, 50 cm átmérőjű kötegekbe kötött ágnyesedéket (a továbbiakban: zöldhulladék) a Közszolgáltató által meghatározott napokon,  kéthetente, a Közszolgáltató által biztosított biológiailag lebomló, emblémás zsákban helyezheti ki a közterületre.”*

Hatályon kívül helyezendő továbbá a rendelet 3. számú melléklete, amely az Országos Hulladékgazdálkodási Közszolgáltatási Terv (OHKT) szerinti hulladékgyűjtésére és szállítására vonatkozó megfelelési követelményeket tartalmazza. Tekintettel arra, hogy az OHKT-ban rögzítettek évente változhatnak, így annak rendeleti szintű megtartása nem indokolt. A tervezet értelmében helyébe a közszolgáltató jogai és kötelezettségei alcím kiegészül a következő 13/A.§-al:
*„A Közszolgáltató tevékenységét az OHKT előírásának megfelelően végzi.”*

A rendeletalkotás kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§ (2) bekezdése alapján az alábbiak szerint tájékoztatom.

A rendelet megalkotásának

* **társadalmi, költségvetési, gazdasági, egészségi, környezeti következménye, illetve hatása:**
a komposztálás ösztönzésével a háztartásban keletkezett zöldhulladék újrahasznosítása kerül előtérbe, csökken a kihelyezett zöldhulladék mennyisége.
* **adminisztratív hatása:** a rendeletben foglaltak betartása adminisztrációs többletterhet nem jelent.
* a rendelet **megalkotásának szükségessége:** zöldhulladék-szállítás rendjének megváltozása
* jogszabály alkalmazásához szükséges **személyi, szervezeti, tárgyi és pénzügyi feltételek** rendelkezésre állnak.

Csongrád, 2021. június 14.

Dr. Juhász László

 jegyző

# *Csongrád Városi Önkormányzat Képviselő-testületének*

# *…/2021. (VI.…) önkormányzati rendelete*

***a települési szilárdhulladékkal kapcsolatos közszolgáltatásról szóló 11/2014. (VII. 16.) önkormányzati rendelet módosításáról***

***(tervezet)***

Csongrád Városi Önkormányzat Képviselő-testülete az Alaptörvény 32. cikk (1) bekezdés a) pontjában és (2) bekezdésében, valamint a hulladékról szóló 2012. évi CLXXXV. törvény
35. §-ában és a 88.§ (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva, a következőket rendeli el:

**1.§**

A rendelet 10.§ (1) bekezdése helyébe a következő rendelkezés lép:

*„10.§ (1) A családi házas ingatlanhasználó a szerves anyagtartalmú hulladékot, valamint a legfeljebb 70 cm hosszúságú, 50 cm átmérőjű kötegekbe kötött ágnyesedéket (a továbbiakban: zöldhulladék) a Közszolgáltató által meghatározott napokon,  kéthetente, a Közszolgáltató által biztosított biológiailag lebomló, emblémás zsákban helyezheti ki a közterületre.”.”*

**2.§**

A rendelet a következő 13/A. §-al egészül ki:

*„A Közszolgáltató tevékenységét az OHKT előírásának megfelelően végzi.”*

**3.§**

Hatályát veszti a rendelet 3. sz. melléklete.

**4.§**

Ez a rendelet a kihirdetést követő napon lép hatályba és az azt követő napon hatályát veszti.

Bedő Tamás Dr. Juhász László

 polgármester jegyző

**Záradék:**

A rendelet kihirdetésének napja: 2021. ………………

 Dr. Juhász László

 jegyző